ועדת הכספים, כנסת 25, פרוטוקול מספר 306, 2024-01-29 00:00

משה גפני: יש מישהו שרוצה לדבר?     

קלרה מרמן: נחטפתי ב-7 לאוקטובר מקיבוץ ניר יצחק יחד עם אורחים שאירחתי בביתי, עם אחותי כרמלה ליינברג, עם אח שלי פרננדו דומרמן ואחיינית שלי מיה ליינברג והכלבה שלה בלה

קלרה מרמן:  כולם היו אורחים אצלי בבית

קלרה מרמן:  חזרתי ב-28 לנובמבר, בפעימה החמישית

קלרה מרמן:  כל הנוכחים, אני מתחננת ומבקשת שתפעילו את כל כוחכם להחזיר את כל אחד מ-136 החטופים שעוד נשארו שם

קלרה מרמן:  אני חזרתי עם אחותי ועם אחיינית שלי, אבל נשארו שם אח שלי פרננדו ובן הזוג שלי ליס

קלרה מרמן:  אני יודעת מה זה להיות שם, זה גיהינום אמיתי, לכן אי אפשר לתת להם להישאר שם שנייה נוספת

קלרה מרמן:  אנחנו לא יודעים אם בכלל נצליח להחזיר משהו, מישהו

קלרה מרמן:  הזמן שלהם אוזל

קלרה מרמן:  אני יודעת שזה גיהינום כל שנייה נוספת

קלרה מרמן:  פשוט קשה לדעת מה יחזור לנו

מירב סבירסקי: אני הבת של אורית ורפי סבירסקי שנרצחו בקיבוץ בארי ב-7 לאוקטובר, ואני אחות של איתי סבירסקי שנחטף מהבית של אימא שלי ב-7 לאוקטובר ונרצח לפני שבועיים ויומיים על ידי החמאס, על ידי השובה שלו רגעים ספורים אחרי שהייתה הפצצה בקרבת מקום

מירב סבירסקי:  אלה נתונים שלא המצאתי, אלה נתונים שקיבלנו

מירב סבירסקי:  אי אפשר לטעות בהקשר של הזמנים ובהקשר של המקום

מירב סבירסקי:  שוב ושוב אמרתי פה שהלחץ הצבאי מסכן את החטופים, שהלחץ הצבאי עלול להרוג את החטופים

מירב סבירסקי:  יגידו מה שיגידו אחר כך, אבל לצערי הרב העובדות הן שהלחץ הצבאי הרג את איתי

מירב סבירסקי:  לא הצבא ירה בו אלא החמאס ירה בו, כשמה שגרם לזה היה הלחץ הצבאי

מירב סבירסקי:  הדרך היחידה להציל מישהו משם זה להגיע לעסקה ולשלם מחירים, גם אם הם כבדים

מירב סבירסקי:  אם אומרים שהלחץ הצבאי מביא לעסקה, אז תגיעו לעסקה כבר

מירב סבירסקי:       אני פה כי כאן נמצאים נבחרי הציבור שאחראים על הציבור, שאחראים על האזרחים שחיים במדינת ישראל שחלקם כרגע נמצאים בעזה חטופים

מירב סבירסקי:  חלקם בחיים וחלקם, לצערי, מתים

מירב סבירסקי:  אתם אחראים עליהם בחיים ובמותם

מירב סבירסקי:  אני מדברת עם הממשלה שלי, עם נציגי הציבור שלי, כי אין לי מה לדבר עם אנשים אחרים, אין לי מה לדבר עם קטאר ועם ארצות הברית

מירב סבירסקי:  אתם הממשלה, אתם נציגי הציבור שלי

מירב סבירסקי:  בעוד מתקיים מו"מ שבתקווה יביא לשחרור החטופים בחיים, ואתמול התקיימו פגישות בפריז, מתקיים גם כנס, איזו שהיא מסיבת ניצחון של התיישבות שהיא זריית מלח בפצע המשפחות, בפצע תושבי העוטף, ותקיעת אצבע לעולם שמנסה לעזור לנו כרגע

מירב סבירסקי:  מה סדרי העדיפויות פה? אני רוצה שתסתכלו לי טוב טוב בעיניים

מירב סבירסקי:  הלוואי ולא תצטרכו להסתכל לאף אחד במצבי בעיניים שוב

מירב סבירסקי:  שוב ושוב באתי ואמרתי שניצחון לא יהיה פה בשבילי, אני הפסדתי

מירב סבירסקי:  קיוויתי שאיתי יחזור, אבל איתי לא יחזור בחיים

מירב סבירסקי:  אני נאחזת בלחפש איזו שהיא תקווה והלוואי ולא תצטרכו להסתכל לאף משפחה במצבי שוב בעיניים

מעיין מרמן: אני הבת של קלרה מרמן

מעיין מרמן:  אין לי הרבה מה להוסיף מעבר למה שמירב, אחותו של איתי, אמרה, אני רק רוצה לומר שאני אתמול ישבתי בבית בתקווה מאוד מאוד גדולה לאיזה שהוא דיווח מהוועידה בפריז

מעיין מרמן:  אני שומעת שיש התקדמויות, רק אני לא יודעת בדיוק מה כי הכל חסוי

מעיין מרמן:  זה מאוד מחזק לשמוע שיש התקדמות, אבל אני ממש ממש פוחדת שיהיה מי שיחבל בתהליך הזה, שזה לא עומד בראש סדר העדיפויות ויהיה מי שיבוא וישים לזה רגל ברגע האחרון

מעיין מרמן:  אני פה בעיקר כדי להגיד את זה, אני פה כדי לעמוד מול העיניים שלכם עם אימא שלי שחזרה ואומרת שכל יום שעובר זה גיהינום, עם אחות של איתי שאומרת שאותו כבר איבדנו

מעיין מרמן:  אני פה כדי לבקש ולדרוש מכם לא לשים רגל אלא לעודד ולתמוך בעסקה הזאת שמתגבשת, לא לתת לזה לרדת מסדר היום לרגע

מעיין מרמן:  בבקשה, די לדבר על ניצחון

מעיין מרמן:  איזה ניצחון? אנחנו הפסדנו הפסד צורב וכואב

מעיין מרמן:  אין דבר כזה ניצחון

מעיין מרמן:  הילדים שלי מדברים על ניצחון כשהם משחקים קלפים

מעיין מרמן:  כל שמחת הניצחון והריקודים זה דבר שכואב כל כך, לכן די עם הביזיון הזה

אביטל חוטר: אני אחות של יונתן שטיינברג שהיה מח"ט הנח"ל

אביטל חוטר:  יוני הקדיש 22 שנים מחייו למען עם ישראל בתפקידי פיקוד שונים

אביטל חוטר:  אני רוצה להקריא כמה מילים מתוך מה שהוא אמר כשהוא החל את תפקידו כמח"ט, את מה שהיה חשוב לו להגיד לפקודיו: "לרצות להתכונן לנצח

אביטל חוטר:  לרצות זה המבחן הראשון והעליון שיקבע את התוצאה

אביטל חוטר:  את הרצון לא ניתן לקנות בכסף אלא בבירור עמוק של היסודות המשותפים שלנו:  הוודאות הפנימית והעמוקה של עם השב למולדתו לאחר 2,000 שנות גלות, התשוקה לארץ, לאהבת העם והמולדת

אביטל חוטר:  תחושת האחריות הכבדה כממשיכי הדרך שהתחילו הדורות הקודמים לנו לצד ערכי רוח צה"ל הם התשתית לבניית הרצון שלנו"

אביטל חוטר:       אני נמצאת פה בשם משפחתי ובשם משפחות נוספות שכולות מפורום גבורה בתחושה שחלק ממקבלי ההחלטות איבדו את הרצון לנצח, איבדו את הרצון לעשות מהלך היסטורי

אביטל חוטר:  אנחנו ברגע היסטורי שבו אנחנו צריכים להכרית את הרוע

אביטל חוטר:  אני לא מבינה איך חיילי צה"ל קיבלו הוראה לא לירות במי שמתקרב לגדר

אביטל חוטר:  איך מישהו במדינת ישראל יוכל להסתכל בעיניים של המשפחה השכולה הבאה שהבן שלה ייפול כתוצאה מההנחיה הזאת ולומר לה: הבן שלך לא נפל לשב? איך אנחנו מעבירים סיוע שמגיע בוודאות לחמאס? איך אנחנו לא עושים את זה כך שזה יגיע רק לאלה שאנחנו רוצים לדאוג שלא יהיה להם אסון הומניטרי? אנחנו פשוט מעבירים את הסיוע בידיעה שאנחנו מחזקים את האויב

אביטל חוטר:  איך אנחנו לא פועלים באופן שבאמת יכריע את המערכה? אנחנו לא רוצים בעוד 10,20 שנה לחזור לאותו דבר

אביטל חוטר:  זה יקרה אם לא ננהג באופן שלא יאפשר את זה

אביטל חוטר:  זה עלול לקרות בדרום, זה עלול לקרות ביהודה ושומרון, בצפון ובכל מקום

אביטל חוטר:  אני מבקשת מכם, נבחרי הציבור, להשפיע בכל דרך אפשרית על כך שכל ההחלטות שיתקבלו יהיו מתוך הבנה של התודעה ההיסטורית שלנו, של ההזדמנות החד פעמית שלנו להכריע את המערכה בצורה משמעותית, בלי להתנצל לרגע על זכותנו להיות פה כעם השב למולדתו לאחר 2,000 שנות גלות

שמעון פרס: אני דוד של אבינתן ומיה שנחטפו במסיבה ברעים ואח תאום של ירון שהוא אבא שלהם

שמעון פרס:  לכולנו פה יש דעות שונות, יש דרכים שונות שאנחנו חושבים שצריך לנהוג כדי להחזיר את החטופים, אבל כולנו בדעה שהמטרה הראשית צריכה להיות החזרת החטופים

שמעון פרס:  ראינו איך אתם מתעקשים על זה שחיילי המילואים יקבלו את מה שמגיע להם דרך ועדת הכספים

שמעון פרס:  הייתי רוצה לבקש מכם שאת אותו דבר תעשו ביחס לחטופים

שמעון פרס:  אם הממשלה החליטה שהיא הולכת בכוח צבאי כדי להגיע לעסקה הכי טובה שיכולה להיות, אז בבקשה, תלחצו על הממשלה שתבצע את זה בצורה הכי טובה

שמעון פרס:  לא יכול להיות שמצד אחד יגידו שרוצים להגיע לעסקה הכי טובה רק דרך כוח צבאי ומצד שני מסיגים את הלוחמים אחורה, מפסיקים את עצימות הלחימה שהייתה לנו עד עכשיו, מכניסים ציוד הומניטרי לחמאס

שמעון פרס:  אנחנו מבקשים מכם שתשתמשו בכל הכוח שלכם כחברי כנסת כדי שהצעדים האלה שנקבעו על מנת להביא את החמאס לכרוע ברך ולהביא לעסקה הכי טובה אכן יתקיימו

שמעון פרס:       למשפחות החטופים יש דעות של ימין ושמאל

שמעון פרס:  לא יכול להיות שחברי כנסת מהימין יעשו כל מיני עצרות של התיישבות חדשה כשהם יודעים שלחלק ממשפחות החטופים זה כמו אצבע בתוך העין

שמעון פרס:  צריך לכבד את כל משפחות החטופים

שמעון פרס:  לא יכול להיות שחברי הכנסת יתרכזו בדברים שהם לא צריכים להתרכז בהם

שמעון פרס:  אני מבקש מכל חברי הכנסת שבמקום שיעשו כל מיני מסיבות או כל מיני הצהרות - שיישבו אצל ראש הממשלה, ידפקו על השולחן ויגידו לו: הבטחת להביא את האנשים האלה הביתה, אז תעשה את זה, תכניס עוד אוגדה ועוד אוגדה עד שיכרעו ברך ויגיעו להצעה הנכונה שאנחנו אלה ששולטים בה, לא החמאס שדורש את הדרישות שלו

משה גפני: הבטחתי בשבוע שעבר שאדבר עם ראש הממשלה, ובאמת ישבתי איתו בסוף שבוע שעבר

משה גפני:  לא דפקתי על השולחן, אבל הבעתי את העמדה שאני מביע כל הזמן, ואני חושב ששמעתי גם אוזן קשבת בעניין הזה

משה גפני:  אנחנו איתכם, אנחנו פה כולם נמצאים בעניין הזה, כל אחד מאיתנו עושה את מה שהוא יכול

משה גפני:  את מה שהבטחתי אני אמשיך הלאה לקיים

משה גפני:  תודה רבה לכולכם

נועם מור: אני אח של איתן שהיה מאבטח ברעים ונחטף

נועם מור:  אני מחזק את הממשלה ובטוח ומאמין שהיא עושה הכל בשביל להחזיר את אח שלי ואת כל שאר החטופים, אבל אני חושב שאפשר לפעול יותר בשביל להחזיר את אח שלי ואת כל שאר החטופים באמצעות הפסקת הסיוע ההומניטרי

נועם מור:  לא יכול להיות שאנחנו מחלקים פרס למי שחטף את אח שלי

אליהו (אלי) רביבו: צודקים לחלוטין

נועם מור: זה לא הגיוני שנביא להם סיוע הומניטרי אם אני לא רואה את אח שלי כאן

נועם מור:  אני מבקש שתטפל בזה

נועם מור:  תודה רבה

אליהו (אלי) רביבו: חברים, אנחנו מבקשים לחזק את ידכם

אליהו (אלי) רביבו:  הקול שלכם הוא קול חשוב, הכרחי, נחוץ

אליהו (אלי) רביבו:  אין ספק שהדרך לכישלון רצופה כוונות טובות, כשלצערי הדרך שבה הממשלה פועלת בה מתפרש כרופס וככזה שמכניס יותר עמוק את החטופים, את השבויים ואת בני הערובה במרתפי החמאס

משה גפני: דיון בנושא תקצוב ההסעות לתלמידי החינוך הרגיל והחינוך המיוחד במועצות האזוריות

משה גפני:  יצחק קרויזר, בקשה

יצחק קרויזר: 	תודה רבה על העבודה המהירה אצלך בלשכה ובוועדה, על ההתייחסות המהירה לנושא המאוד חשוב הזה

יצחק קרויזר:  אני רוצה לפתוח בשם כולנו באיחולי החלמה מהירה לפצועים מהפיגוע הבוקר בחיפה

יצחק קרויזר:       	אדוני היושב ראש, בתקופה הקשה מאוד שאנו נמצאים בה ישנה קרן אור מאוד בולטת בשם השלטון האזורי, ואני רוצה לנצל את ההזדמנות שראשי הרשויות נמצאים פה כדי להגיד להם תודה רבה בשם כל התושבים של השלטון האזורי, בשם כל מי שחי תחת המועצות שלהם

יצחק קרויזר:  אדוני היושב ראש, יש מועצות שהתושבים שלהן מפונים, יש מועצות שקיבלו בזרועות פתוחות ובלי לשאול שאלות אספו את התושבים ודאגו להם 24/7

יצחק קרויזר:  ראוי שכלל הציבור יראה את היופי שיש באחדות בשלטון האזורי

יצחק קרויזר:       דיברנו על כך שהוועדה הזאת היא ועדה מקצועית, ועדה ששמה את הנושאים הפוליטיים בצד ומתעסקת תמיד בעיקר

יצחק קרויזר:  אני חושב שזאת אחת הדוגמאות לאיך כל מועצה דואגת אחת לחברתה כדי שלאזרחים של מדינת ישראל יהיה טוב, ובאיזו מהירות התגייסו כאן מכלל סיעות הבית, מכלל חברי הכנסת החברים בוועדה הזאת כדי לסייע בנושא המאוד חשוב הזה

יצחק קרויזר:  מחובתנו ללכת ולדפוק לראשי המועצות ולשאול איפה אנחנו יכולים לסייע, איפה אנחנו יכולים לעזור

יצחק קרויזר:  הם הגיעו כולם לכנסת כדי להציף את השחיקה שיש מ-2012

אליהו (אלי) רביבו: התקציב פשוט נשחק

אליהו (אלי) רביבו:  מדובר פה בתהליך של מצ'ינג שבו החלק של המדינה מוקפא משנת 2012, מה שיוצר גירעונות של 200 מיליון שקל

יצחק קרויזר: התקציב הזה נשחק ולא הוצמד

יצחק קרויזר:  ההסעות למסגרות החינוך ולחינוך המיוחד נפגעו

יצחק קרויזר:  זה יוצא מהכיס  של השלטון האזורי, זה יוצא מהכיס של התושבים שגרים שם

יצחק קרויזר:  במקום שהכסף הזה ילך ויסייע למועצות שקלטו את המפונים כדי שתהיה להן יותר יכולת לסייע לאותם אנשים שאיבדו את הבית שלהם, זה הולך על דברים אחרים

יצחק קרויזר:  אני יודע כמה הנושא הזה חשוב לך, אדוני היושב ראש

יצחק קרויזר:  אני רוצה להגיד תודה רבה לכל חברי הכנסת שהצטרפו מכל סיעות הבית לנושא הזה

יצחק קרויזר:  אנחנו מאוחדים לחלוטין עם ראשי המועצות בנושא הזה

יצחק קרויזר:  לא נרפה את ידינו מהעניין הזה עד שהאוצר יגיע עם תשובה בדמות סיוע והתאמה לתקציב כדי לסגור את הגירעון שנוצר מ-2012, לתת איזה שהוא שיפוי, וכמובן שאנחנו דורשים שמכאן ואילך שהדבר הזה יתוקצב אופן מלא

אליהו (אלי) רביבו:    אדוני היושב ראש, אני מודה לך על תשומת הלב שאתה נותן לעניין

אליהו (אלי) רביבו:  אני חושב שחברי חבר הכנסת קרויזר היטיב לתאר את הצרה המתמשכת

אליהו (אלי) רביבו:  המצב הפרדוקסאלי הוא שכל הגורמים הרלוונטיים מבינים שאין מנוס מלהחיות את השחיקה ולבצע הצמדה מהיום והלאה, רק שאף אחד לא עושה את זה

אליהו (אלי) רביבו:  מדובר בהחלטה פשוטה, קצרה, שיכולה להסתיים כאן תוך 5,10 דקות

אליהו (אלי) רביבו:  אפילו אנשי אגף התקציבים מבינים את הצורך המיידי להשיב את התקצוב כדי שיהיה אקוויוולנטי להוצאה עצמה של ההסעות הצהובות

אליהו (אלי) רביבו:  צריך להבין שכל אותם תלמידים במועצות האזוריות מוסעים, בניגוד לרשות מקומית שרובם הולכים ברגל

חמד עמאר: 	אדוני היושב ראש, הצטרפתי וגם חתמתי על המכתב בגלל חשיבות העניין

חמד עמאר:  לא יכול להיות מצב כזה שמשנת 2012 התקציב לא מעודכן

חמד עמאר:  בכל יוקר המחייה, בכל מה שקורה במדינת ישראל אותם יישובים צריכים לשאת

חמד עמאר:  במועצה אזורית, שבית הספר לא נמצא באותו יישוב, הכל נעשה בהסעות

חמד עמאר:  אני מכיר את זה מהיישובים הדרוזיים כי גם שם ניסינו לעדכן את התקצוב ולא הצלחנו

חמד עמאר:  חשוב מאוד לקיים את הדיון הזה, חשוב מאוד שהשחיקה הזאת תהיה על חשבון המדינה, לא על חשבון הרשויות המקומיות

משה סולומון: מדובר בכסף לא גדול ובהמון מועצות אזוריות ומקומיות

משה סולומון:  לא ייתכן שמ-2012 מקבעים מצב

משה סולומון:   מ-2012 המקומות האלה התרחבו, היישובים התרחבו, הכבישים השתנו, פקקי התנועה השתנו והעלויות של ההסעות השתנו לחלוטין

משה סולומון:  לא יכול להיות שאנחנו מקבעים את ההוצאה ודורשים מהם לעמוד במשימה של הסעת תלמידים למקומות שונים, במיוחד במקומות הרחוקים כמו רמת הגולן ששם מדובר על מרחקים של שעה-ושעה וחצי והם מכוסים על פי מפתח של מי שנמצא במרכז הארץ

משה סולומון:  מדובר כאן בכסף קטן כדי לייצר איזו שהיא רציפות תפקודית במועצות המקומיות

משה גפני: שי חג'ג', בקשה

שי חג'ג': אני קודם כל רוצה להגיד תודה לחבר הכנסת קרויזר ולחברי הכנסת שחתמו על הבקשה לדיון

משה גפני: הרבה חברי כנסת, מכל המפלגות

שי חג'ג': תשים לב שזה לא סתם בא מכל המפלגות

שי חג'ג':  אנחנו מדברים פה על שחיקה של תקציב שבעבר היה מוצמד

שי חג'ג':  מישהו באוצר החליט להפסיק את ההצמדה שלו ומ-2012 נוצרה שחיקה של 200 מיליון שקלים בתקציב הזה

שי חג'ג':  כדאי שתבינו שבוצעה עבודה עם האוצר ב-2023, סוכם שהתקציב הזה יעודכן, רק הבעיה הייתה שכשהגיע תקציב 2024, אמר שר האוצר, "אני לא מוסיף שום דבר כרגע"

שי חג'ג':  ה-200 מיליון האלה מוסכמים גם על האוצר וגם על החינוך

שי חג'ג':  אנחנו מבקשים להכניס את זה לתקציב הקרוב ומכאן ולהבא להצמיד את זה למדד כמו שצריך, שלא נצטרך למצוא את עצמנו פה עוד 10 שנים רבים על התקציב הזה

שי חג'ג':       יש פה מעל 30 ראשי מועצות שעזבו את הכל בימים כאלה כי הסעיף הזה של התקציב חונק אותנו, הורג אותנו

שי חג'ג':  אתם צריכים להבין שגם ככה הרשויות לא נמצאות במצב שמאפשר להן לנשום מעל המים

שי חג'ג':  הסיפור הזה פשוט מוריד אותנו מתחת למים

שי חג'ג':  אני מבקש שתצא הנחיה לאוצר לקרוא לנו ל-10 דקות ישיבה כדי לגמור את הסיפור הזה

משה גפני: ינון אזולאי, בקשה

ינון אזולאי: כשאתה מסתכל סביב השולחן ואתה רואה את כל ראשי המועצות, אתה שואל את עצמך, זה מה שיש להם לעשות עכשיו? יש מלחמה בצפון ובדרום והם צריכים לבוא ולהתחנן על השקלים שלהם שלא עודכנו מ-2012

ינון אזולאי:  יכול להיות שהתשובה של האוצר תהיה: אין הסעות בתקופה הזאת – שייקחו מזה

ינון אזולאי:  זאת תשובה שמתאימה לאוצר, זאת תשובה קלאסית של האוצר

ינון אזולאי:  אין פה אחד שמ-2012 לא עודכנה המשכורת שלו, כולל נהגי אוטובוסים, ואין סל מזון שלא עודכן מ-2012, אבל - -      

אורית פרקש הכהן: לדברים אחרים יש כסף

ינון אזולאי: אני בא ואומר לאוצר, שום תשובה לא תתקבל פה בהבנה

ינון אזולאי:  מ-2012 לא לעדכן? אף אחד מאיתנו לא היה יושב בשקט אם לא הייתה מעודכנת לו המשכורת, אף אחד מאיתנו לא היה יושב בשקט אם לא הייתה מעודכן לו שכר הדירה, אף אחד מאיתנו לא היה יושב בשקט אם כל דבר אחר במשפחה שלנו או מסביבו לא היה מעודכן, לכן אין שום סיבה שאת ההסעות של הילדים - -     

אורית פרקש הכהן: במיוחד חינוך מיוחד

ינון אזולאי: זה דבר שכולנו מבינים אותו

ינון אזולאי:  על החינוך המיוחד כולנו נלחמים

ינון אזולאי:  המזל שלנו שהחינוך המיוחד בתוך זה כי אחרת אולי לא כולם היו מסכימים

ינון אזולאי:  צריך לשים סוף לבעיה הזאת

משה גפני: גדי ירקוני, בקשה

גדי ירקוני: זה נושא כואב שאני לא מצליח להבין איך הוא לא זז

גדי ירקוני:  הנושא הזה מכניס גירעון באשכול של שבעה מיליון שקל כל שנה

גדי ירקוני:  שבעה מיליון שקל זה תקציב ההסעות שאני מממן

גדי ירקוני:  אני חושב שהדבר הזה חייב להסתדר בתקציב הזה

גדי ירקוני:  אולי רוצים להרגיל אותנו כמו בשאר הדברים לחיות בלי תקציבים, אבל זה לא הולך

גדי ירקוני:  את הדבר הזה אנחנו סומכים עליך, גפני, שתשנה

גדי ירקוני:       אני רוצה בהזדמנות זו לפנות אליך בעוד משהו שרק אתה יכול לעזור לנו

גדי ירקוני:  אחרי האירוע של ה-7 באוקטובר אנחנו עדיין נלחמים על זה שכל הישובים שלנו יקבלו את אותו דבר

גדי ירקוני:  גפני, לא נצליח לשקם את האשכול בלי זה

גדי ירקוני:  אני לא מצליח להבין איך ראש הממשלה אחרי 60 יום שהוא הבטיח שהוא בודק והוא יעשה את זה, גם בהחלטת הממשלה הוא לא עשה את זה

גדי ירקוני:  פשוט האשכול לא תוכל בלי זה להשתקם

גדי ירקוני:  אפשר לתת לתקומה 18 מיליארד שקל, אבל אם את הדבר הפשוט הזה של 100 מיליון שקל לא יפתרו, לא נוכל להשתקם

גדי ירקוני:  כולם באותה צרה

גדי ירקוני:  תבינו, אנחנו צריכים זמן להשתקם

גדי ירקוני:  אני מבקש שתביא את זה לוועדת כספים, אין לנו אף אחד שסופר אותנו בנושא הזה

משה גפני: דיברתי גם עם ראש הממשלה וגם עם שר האוצר

משה גפני:  בחוק של הטבות המס גם העליתי את העניין הזה, אבל זה נושא קשה שאני מקווה שאכן יתבצע

משה גפני:  אני מסכים איתך לגמרי

משה גפני:  חבר הכנסת גואטה, בקשה

ששון גואטה: המצב אצלי הרבה יותר חמור

ששון גואטה:  אצלי הילדים לא נוסעים באוטובוסים הצהובים, צריך להסיע אותם במוניות, הם לומדים בחינוך דתי

ששון גואטה:  אם האוצר יגיד שאין כסף, לי יש פתרון לכסף

אליהו (אלי) רביבו: הם לא אמרו שאין כסף

ששון גואטה: ברפורמה בענף הלול יש  340 מיליון שקל צבועים שהאוצר לא רצה לגעת בהם

ששון גואטה:  עכשיו, כשהם רצו לעשות קיצוצים, בכסף של הרפורמה הם לא הסכימו לגעת

ששון גואטה:  הם קיצצו לכולם, אבל ברפורמה הם לא רצו לגעת כי האינטרס שלהם הוא לדחוף אותנו לרפורמה

ששון גואטה:  אנחנו לא רוצים לבטל את הרפורמה

ששון גואטה:  אני מוכן לקחת 200 מיליון שקל מתוך ה-340, כי לא ננצל את הכסף ב-2024 בגלל המלחמה ובגלל שעדיין אין תכניות, ולתת אותו לרשויות

ששון גואטה:  אני אומר לך, הרב גפני, הרשויות קורסות, ואני אומר את זה כי אבא שלי ראש רשות

ששון גואטה:  אני הנציג של המועצות האזוריות בכנסת, אני מכיר את הבעיות, אני מכיר את מה שקורה שם

ששון גואטה:  אם לא נמצא להם את הפתרון, הם קורסים, לא תהיה להם יכולת לשלם את ההסעות ולשלם את המשכורות

משה גפני: אילן שדה, בקשה

אילן שדה: כבוד היושב ראש, חברי הכנסת, אני זה שערך את ההסכם מול האוצר, מול יעל אנדורן שהייתה רפרנטית של החינוך באוצר ואחרי זה מנכ"לית האוצר, את ההסכם פר קפיטה

אילן שדה:  באו האוצר ומשרד החינוך למועצות האזוריות ואמרו: יש לכם המון בתי ספר קטנים, בואו תרכזו את זה לבתי ספר גדולים ונממן לכם 85% מההסעות

אילן שדה:  בהסכם כתוב כמה צריך לעדכן עבור שכר, עבור מחיר דלק

אילן שדה:  הכל כתוב בהסכם של האוצר שאני ומשרד החינוך חתומים עליו

אילן שדה:  מ-2012 הפסיקו לעדכן את אותו הסכם

אילן שדה:  זה הפרת הסכם חתום על ידנו

אילן שדה:  הגירעון של 200 מיליון שקל כל שנה יורד אצלנו מתקציבי החינוך לילדים, לנערים ולנערות שאנחנו מחנכים

אילן שדה:  צריך לעדכן את הדבר, לסגור את אותו פער שנוצר - ובהמשך, לעבוד על פי ההסכם שכתובים בו כל התנאים

מיכל שיר סגמן: לפני שנתיים בערך ערכתי על זה דיון בוועדה לזכויות הילד, בדיוק על הנושא של הסעות ילדים

מיכל שיר סגמן:  גם אז לא היה תקציב, אבל אז הבעיה לא הייתה רק פיננסית, היא הייתה גם עניין של בטיחות

מיכל שיר סגמן:  מה קורה כשאין כסף? מתחילים לדחוס את כל הילדים לאוטובוסים כך שיש בעיה חמורה מאוד של בטיחות כי ילדים צעירים נמעכים, אין להם מקום לשבת, הם לא חגורים בחגורות בטיחות

מיכל שיר סגמן:  זו לא רק בעיה של תקציב כדי להגיע מנקודה א' לנקודה ב', זה גם איך הם מגיעים מנקודה א' לנקודה ב', באיזה ביטחון

מיכל שיר סגמן:  הדיון הזה נעשה אצלי לפני שנתיים

מיכל שיר סגמן:  השאלה מה קורה עם זה? השאלה אם אנחנו מחליטים בדיון הזה שזהו, שדי? במקרה עכשיו אנחנו יודעים שיש את המלחמה וכל דבר נהיה קיצוני יותר, נהיה חמור יותר

מיכל שיר סגמן:  בוא נפתור את זה, בוא נצא מהדיון הזה עם החלטה

משה גפני: שמעון סוסן, חבל מודיעין

שמעון סולומון: עניין ההסעות במועצות האזוריות הוא קרדינאלי אפילו הרבה יותר ממה שמדברים

שמעון סולומון:  אם יש לי אפילו רק תלמיד אחד, אני חייב להוליד הסעה שעולה מאות אלפי שקלים בשנה ומקבל פר קפיטה, 13 שקלים

שמעון סולומון:  זה הסיפור שקורה במאות מקרים בתוך המועצות

שמעון סולומון:  מועצות אזוריות מתקשות בסעיפים האלה והגירעונות הם מיליונים רבים

שמעון סולומון:  במועצה שלי, מכיוון שהמועצה פרוסה והיא גדולה יחסית, ההשתתפות מגיעה לכיוון של 12 מיליון שקלים בשנה רק על היסעים

שמעון סולומון:  יש מועצות שהן כמוני ויש כאלו שהן יותר וכאלו שהן פחות

שמעון סולומון:  צריך לקחת את הנושא הזה ולסיים אותו עכשיו, לא מחר, כי לא ניתן יותר

אליהו דלל: אנחנו רואים שהשיטה של משרד האוצר היא להטיל גזירות על השלטון המקומי בהרבה מאוד דברים

אליהו דלל:  זה לא המקרה הראשון וגם לא האחרון

אליהו דלל:  זכורים לי גם מקרים מסוימים שאני באתי מטעם השלטון המקומי להציג בכנסת

אליהו דלל:  אנחנו מבינים שיש פה הפרת הסכם

אליהו דלל:  מכיוון שהתקציב אמור להגיע אלינו בימים הקרובים, אני חושב שאנחנו צריכים להעלות את הנקודה הזאת ולקבל תשובות מהאוצר

דבורה ביטון: כפי שנאמר כאן, ממש מביך להבין במה ראשי הערים מתעסקים בימים טרופים אלה

דבורה ביטון:  יעלה בכלל על הדעת שמ-2012 לא מעדכנים שום דבר? איך אפשר לנייד ילדים עם צרכים מיוחדים? ביום שאנחנו לא מניידים אותם הם נרקבים בבית

דבורה ביטון:  ילד שלא מגיע למערכת שלו לא יוצא לחצר, הוא נשאר בבית

דבורה ביטון:  למועצות האלו מחכה תקופה חשוכה כי אנחנו, המפונים, נחזור ונצטרך טיפולים רגשיים

דבורה ביטון:  יכול להיות שאנשים ישנו מערכות ויצטרכו לנסוע לטיפולים

דבורה ביטון:  זה הזמן לצאת מהוועדה הזאת עם החלטה

דבורה ביטון:  לא עוד ישיבה ועוד ישיבה שזה איזה טיפול שהוא ידוע אלא לקבל החלטות

מיכל שיר סגמן: הבעיה היא בעיה כלל ארצית שהיה צריך לתת עליה את הדעת מזמן

נטע אריאלי: אני רוצה להתחבר למשפחות היקרות שהיו כאן בהתחלה ולספר שבן דודי היקר אליה טולדנו היה שבוי והזמן שלו אזל, הוא הוחזר כגופה

נטע אריאלי:  אני לא מתערבת לממשלה, אבל אני חושבת שאנחנו חייבים להחזיר את החטופים עכשיו, זה הדבר הכי חשוב

נטע אריאלי:       אני רוצה לספר לכם מה קורה בעמק חפר

נטע אריאלי:  יש לי 12,000 תלמידים ו-350 תלמידים מהמפונים

נטע אריאלי:  יש 2,000 מפונים בעמק חפר בנוסף ל-43,000 התושבים

נטע אריאלי:  יש לנו למעלה מ-500 קווי הסעה

נטע אריאלי:  הוחלט שילד בעמק חפר מקבל 10 שקלים ליום עבור נסיעה באוטובוס הלוך ושוב

נטע אריאלי:  מי שקצת מבין במחירים יודע ש-10 שקלים הלוך ושוב במועצה של 130,000 דונם ו-41 יישובים זו בדיחה

נטע אריאלי:  אני שמה היום כדי להשלים את התקציב הזה 18 מיליון שקל

נטע אריאלי:  מתוך 41 יישובים, שישה יישובים ביחד משלמים ארנונה כל חודש 18 מיליון

נטע אריאלי:  האם נראה לכם הגיוני שכל חודש הם משלמים ארנונה רק בשביל שאני אסיע את הילדים לבתי הספר? 18 מיליון שקל מועצה צריכה לשים בשביל זה שהילדים יגיעו לבית הספר

אורית פרקש הכהן: יש פיצוי בנושא תקומה למפונים

אורית פרקש הכהן:  אתם לא מקבלים איזה שהוא שיפוי?     

נטע אריאלי: אני מדברת על הילדים שלי, וחוץ מזה יש לי גם 350 ילדים בבתי הספר שלי

אורית פרקש הכהן: לזה התכוונתי

נטע אריאלי: זו רק הייתה הערת אגב כדי להבין שגם במרכז אנחנו נושאים בעול

נטע אריאלי:  ילדי עמק חפר כדי להגיע לבתי הספר צריכים לנסוע בכביש 2, בכביש 4 ובכביש 6

נטע אריאלי:  הכבישים לפני 20 שנה לא היו עמוסים כמו היום

נטע אריאלי:  אם יכולתי בעבר להסיע שלוש הסעות בבוקר, היום אני צריכה לעשות הסעה אחת כי הפקקים כל כך ארוכים ואני צריכה לרכוש במכרזים אוטובוסים נוספים

נטע אריאלי:  יש לי פה שתי בעיות

נטע אריאלי:  בעיה אחת זה שהסכום של 10 שקלים לילד לא מותאם להיום, בעיה שנייה זה שהסכום לא הוצמד מאז

נטע אריאלי:  שתי הבעיות האלו מחייבות פתרון

נטע אריאלי:  אני מבקשת מכם לתת פתרון גם לעמק חפר וגם למועצות האזוריות שנושאות בנטל

ניסים ואטורי: תמיד הילדים יצטרכו להגיע לבתי הספר, למוסדות

ניסים ואטורי:  האוטובוסים לא נוסעים פתאום על מים

ניסים ואטורי:  הסולר עלה, החלפים עלו והתחזוקה עלתה מ-2012

ניסים ואטורי:  איזו מדינה נמצאת מ-2012 עם אותו תקציב? איזו רשות? אחרי זה נבוא בטענות לרשויות, נגיד להן: אתן קרסתן, לא ניהלתן נכון את המועצה

ניסים ואטורי:  אי אפשר להשאיר אותן עם תקציב של 2012, צריך להעלות אותו, להתאים אותו

ניסים ואטורי:  תחיו את השוק

ניסים ואטורי:  מה יעשו ראשי הרשויות שאתם מגלגלים את זה לפתחיהם? מי מוכן לנהל רשות כשהוא נמצא בגירעון בגלל שהאוצר מנחית עליו כל יום מכה חדשה? מ-2012 עד היום השתנה מחיר הדלק

ניסים ואטורי:  רשויות ומועצות אזוריות משלמות המון על אחזקה של אוטובוסים, על דלק, וגם השכר של העובדים לא נשאר אותו דבר

אלון שוסטר: זה לא רק לא הגון ולא מידתי, זה גם מפר איזה שהוא ציווי בכך שהשלטון המרכזי מחייב את חבריי מהמועצות האזוריות

אלון שוסטר:  ירושלים מודיעה לכם כמה משלמים, באיזה קצב משלמים, איך מצמידים

אלון שוסטר:  לו ההנחיות האלו היו חלות עליהם הבעיה הייתה פתורה

אלון שוסטר:  יש פה סוג של כישלון אתי מהדהד שצריך לתקן

אלון שוסטר:  אגב, שלב ראשון לתיקון זה להכיר בכך שמדובר בטעות, בכשל מתמשך שחייב לבוא לידי תיקון

אליהו (אלי) רביבו: אין חולק על כך שמ-2012 אין הצמדה, התקציב נשחק ואין הלימה בין ההוצאה לתקצוב, שעומד ביחס מצ'ינג של 85%-15%

דניאל בלנגה: משרד החינוך משתתף היום בהוצאות של ההסעות לפי חוזר מנכ"ל, לפי התעריפים שנקבעו

דניאל בלנגה:  הנושא עלה גם שנה שעברה בדיוני ועדת הכלכלה, כשבסוף מה שסוכם זה שתינתן תוספת של 50 מיליון שקלים לטובת נושא ההסעות

שי חג'ג': את זה נתתם לקבלנים, לא למועצות האזוריות

נטע אריאלי: עם מי סוכם? אנחנו קיבלנו אגורה מזה? זה הקבלנים, לא אנחנו

דניאל בלנגה: הוסכם שתיעשה עבודה יותר מקיפה לגבי התעריפים, גם כי אנחנו יודעים את הסיפור של ההצמדה, וגם - -     

משה גפני: אני לא מצוי בעניין הזה

אליהו (אלי) רביבו: הם שלחו אותם לעשות שיעורי בית

משה גפני: האם נכון שלא עודכן התעריף הזה מאז 2012?     

דניאל בלנגה: חוץ מהתוספת של ה-50 מיליון

אליהו (אלי) רביבו: איפה בא לידי ביטוי ה-50 מיליון?     

משה גפני: מה רצו שיהיה? שירד מן מהשמיים? מה משרד האוצר חשב שיהיה? מה הוא חשב שמועצה אזורית תעשה לגבי ההסעה של ילד בחינוך המיוחד?      

דניאל בלנגה: אני לא יודע מה חשבו

משה גפני: אם משרד האוצר לא יודע, מי יודע? משרד החינוך, מה חשבתם?     

שמעון אבני: ביקשנו, והיינו בדיונים עם משרד האוצר, להעלות את התעריפים בהתאמה

שמעון אבני:  היו דיונים בוועדת הכלכלה

שמעון אבני:  היה סיכום ביולי 2023 להעלות את התעריפים באופן מיידי בכ-50 מיליון שקלים

שמעון אבני:  זה תקציב שיעבור החל מחודש הבא לרשויות המקומיות ולמועצות האזוריות

משה גפני: אבל זה לא פותר את הבעיה

שמעון אבני: בדיוני תקציב 2024 ביקשנו ממשרד האוצר להעלות כבר ב-2024 את התעריפים

שמעון אבני:  ב-2024 לא קיבלנו מעבר ל-50 מיליון

שמעון אבני:  האמירה שנאמרה היא שלקראת דיוני תקציב 2025 הנושא ייבחן

דניאל בלנגה:   בדיוני ועדת הכלכלה הוסכם שהתוספת של 50 מיליון תהיה לשנת תשפ"ד ושלקראת שנת תשפ"ה נעשה עבודה מקצועית כדי לבחון את כלל התעריפים – כמובן לא רק במועצות האזוריות, גם במועצות המקומיות, גם בערים, כי אי אפשר לפתור את הבעיה רק למועצות האזוריות

דניאל בלנגה:  ככל שהממשלה באמת תרצה לעדכן את התעריפים, כמובן שהדבר יהיה כרוך במציאת מקור תקציבי לדבר הזה

משה גפני: אין מקור תקציבי?     

דניאל בלנגה: כרגע אין לזה מקור תקציבי

אליהו (אלי) רביבו: אתם יודעים להסביר לאן הגיעו ה-50 מיליון?     

חמד עמאר: מכיוון שתקציב 2024 עדיין לא עבר, אתה יכול להכניס מקור תקציבי

חמד עמאר:  אם התקציב היה עובר והיית אומר לי שאין מקור תקציבי, הייתי מבין שאתה צריך לחפש מקור תקציבי, אבל תקציב 2024 עדיין לא עבר

חמד עמאר:  זה בידיים שלכם למצוא את המקור ולהעביר את הכסף

משה גפני: נכון

משה גפני:  מה אתם מתכוונים לעשות? אני לא מבין איך התנהלו כל המועצות האזוריות

דניאל בלנגה: אנחנו, כמו שהבטחנו, נעשה עבודה מקצועית, נבחן את כלל התעריפים, את השונות בין העיריות

שי חג'ג': העבודה נעשתה עם משרד החינוך

שי חג'ג':  מספיק למרוח את הוועדה

חמד עמאר: קיימתם דיון לגבי 2023

חמד עמאר:  למה אתה אומר שצריך לעשות עבודה? מה, צריך שלוש או חמש שנים לעשות עבודה? ביולי 2023 היה דיון בוועדת הכלכלה

חמד עמאר:  עד עכשיו לא הספקת לקיים דיון?      

חיים דרוקמן: המרחק מנווה אטי"ב, שזה היישוב הכי צפוני שלי, למבוא חמה, זה המרחק מחיפה לראשון לציון

חיים דרוקמן:  המצב כרגע הוא כזה שעצרתי הסעות של חוגים בגולן כי פשוט נגמר לי הכסף

חיים דרוקמן:  אני חורג ב-7,8 מיליון שקל רק בסעיף הזה

חיים דרוקמן:  כבר שנתיים-שלוש מבטיחים לי שמעלים את ההשתתפות בהסעות, אבל זה לא קורה ואני קורס

ישראל כץ: לא באנו לכאן 30 ראשי רשויות כדי לספר את הבעיה שהיא פשוטה, ברורה, מוסכמת וגם עלתה בדיוני התקציב

משה גפני: הם גם מודים בבעיה

ישראל כץ: המדינה צריכה להסיע את הילדים, לא אנחנו, אבל אנחנו עושים את זה עבור המדינה בשמחה

ישראל כץ:  אם לא היה לנו כסף, לא היה לנו איך להסיע, ואם לא הייתה מלחמה, ממזמן היינו מפסיקים להסיע כי אין לנו איך

ישראל כץ:  הסיבה היחידה שאנחנו לא מפסיקים להסיע היא בגלל תחושת האחריות לילדי ישראל, למדינת ישראל

ישראל כץ:  חברי הכנסת, תנהגו כלפינו בהגינות ובאחריות ותודיעו שהתקציב לא יעבור בלי שהנושא הזה יטופל

ישראל כץ:  אף אחד לא רוצה להגיע למצב שילדים לא מוסעים במלחמה

ישראל כץ:  זה בידיים שלכם

ישראל כץ:  עוד שבועיים זה יהיה מאוחר

ישראל כץ:  זה עלה בליל תקציב וגם עולה עכשיו

ישראל כץ:  אם תבהירו את זה - זה יקרה

שרה דורון: מ-2018 אנחנו מתעסקים בזה

שרה דורון:  נציג האוצר, מחפיר שאמרת שצריך עבודה מקצועית, שעוד פעם צריך בחינה

שרה דורון:  או שאתה לא מכיר את הנתונים, או שאתם עושים פה שיטת עבודה של מצליח, של נדחה את זה עוד קצת ואולי זה יצליח

שרה דורון:  זה לא יצליח כי אנחנו לא נוותר לכם

שרה דורון:  הגיע הזמן שתסתכלו לנו בעיניים ותדברו אמת

שרה דורון:  נעשתה עבודה מקצועית עם כלכלנים, עם אנשי ביטוח, ואלה המספרים שמוסכמים על כולם

שרה דורון:  תגידו שאין כסף, שאתם לא רוצים, שאנחנו לא בעדיפות, אבל אל תגידו שלא נעשו בדיקות כי זה ממש לא ראוי

שרה דורון:  עשרות ימי עבודה השקענו כדי להגיע לנתונים, אז עכשיו אומרים לנו: אנחנו לא יודעים אם אלה הנתונים או לא הנתונים?       

ניב דוד ויזל: לשמוע את משרד החינוך זה פשוט מעליב

ניב דוד ויזל:  מה רוצים? שנעצור את ההסעות? הייתה בינינו החלטה לעצור את ההסעות

ניב דוד ויזל:  יש לי 3,000 מפונים שלא כולם מכוסים על ידי תקומה

ניב דוד ויזל:  ברגע שתקומה יודעת על בית מלון שאני צריך להסיע אז אולי יש הסעה

ניב דוד ויזל:  גפני, אתה יודע לסגור את זה, זה כלום

ניב דוד ויזל:  תסגרו את זה כבר, זה נמאס

ניב דוד ויזל:  משרד החינוך צריך להפוך את השולחן מול משרד האוצר

ניב דוד ויזל:  אתה לא מתבייש להגיד לי 2025?  זה מה שמשרד החינוך אומר לנו? זה התפקיד של משרד החינוך לריב עם משרד האוצר, לא התפקיד שלנו

ניב דוד ויזל:  תתחילו לעשות את העבודה שלכם, זה פשוט נמאס

ניב דוד ויזל:  אם תחליטו היום שזה נכנס, אתם לא תשמעו מאיתנו

אורית פרקש הכהן: מכיוון ששר האוצר מאחר בהגשת תקציב 2024 כי הוא רוצה להחביא בתוכו את הכספים הקואליציוניים, אנחנו בהפרה של החוק, אז יש לכם את האפשרות להכניס את זה לתקציב שיונח בפנינו

אורית פרקש הכהן:  איפה סדרי העדיפויות? איפה הנציג של השר סמוטריץ' שעיכב כספים לתקומה ארבעה שבועות בשביל שהמשרד למשימות לאומיות יגדל ויתנפח ב-600 מיליון שקלים כספים קואליציוניים? איפה ראש המטה של סמוטריץ'? כולנו מבינים שלהוסיף את הדבר הזה לתוך תקציב 2024 שיגיע זה בידכם

אורית פרקש הכהן:  במקום לשנות סדרי עדיפויות השר רוצה להחביא כדי שלא ידעו מה עושים

אורית פרקש הכהן:  זה שר האוצר שלנו

אורית פרקש הכהן:  יש כאן תעריפים לא מעודכנים הרבה מאוד שנים

אורית פרקש הכהן:  זה קשור ישירות לחינוך, לציבור הרחב, לציבור שנושא בנטל, לילדים

אורית פרקש הכהן:  אין פה מה לבדוק

עידן גרינבאום: יש ילדה מונשמת מקיבוץ שער הגולן שאני צריך להסיע למוסד בעפולה וילד מקיבוץ מעגן עם מחלה נדירה שגם אותו אני מסיע לאותו מוסד

עידן גרינבאום:  משרד החינוך, שאף פעם לא מסתכל להורים בלבן של העיניים, יודע להגיד לי שאני צריך לדחוף את שני הילדים האלה ביחד, באותה הסעה, שאי אפשר שכל ילד יקבל הסעה נפרדת

עידן גרינבאום:  אנחנו לוקחים על עצמנו לממן את ההסעות האלו כי אנחנו לא מסוגלים לעמוד מול ההורים האלה

עידן גרינבאום:  אפילו את המינימום, שזה הפיצוי על ה-12 שנים של שחיקה, לא נותנים לנו

עידן גרינבאום:  התשובה ששמענו פה כאילו נכתבה על ידי מכונה

עידן גרינבאום:  חבר'ה, די, אי אפשר יותר, אנחנו לא עומדים בזה, אנחנו לא יכולים יותר

עידן גרינבאום:  אנחנו צריכים לתת פתרונות לתושבים שלנו, להורים, אבל אנחנו גם צריכים להתנהל באיזו שהיא כלכלה סבירה

יצחק קרויזר: אנחנו לא מופתעים מהתשובה של האוצר, אבל מה זה "אנחנו נבדוק"? מ-2012 אתם בודקים? כל ראשי הרשויות פה מצאו נקודה אחת, לא מדובר בהרבה כסף, שהיא רוחבית לכל השלטון האזורי ומאוד קל לפתור אותה

יצחק קרויזר:  אני חושב שהתשובה שלנו כוועדה צריכה להיות הרבה יותר ברורה, הרבה יותר ניצית

יצחק קרויזר:  ואם צריך, כפי שאמר כאן גנץ, נעצור את התקציב שיגיע לפה מהאוצר

יצחק קרויזר:  האצבעות שלנו כחברי כנסת לא מורמות אוטומטית לבקשתו של שר האוצר

יצחק קרויזר:  סך הכל מדובר על 200 מיליון שקלים כדי לעצור את החרפה הזאת, כדי להצמיד את העדכון של העלויות למדד, למה שיוצא בפועל

יצחק קרויזר:  יש כאן חברי כנסת עצמאיים שבאים מהפריפריה והנושא הזה חשוב ואקוטי להם, לכן תפנימו את זה באוצר

יצחק קרויזר:  אם כל ראשי הרשויות מצאו זמן בתקופה המאוד קשה הזאת להגיע הנה כי זה נושא שכולם מסכימים עליו, אז האגף צריך להעביר את הכספים

יצחק קרויזר:  אדוני היושב ראש, אני מצפה לתשובה הרבה יותר חריפה שלנו כוועדה בנושא הזה

משה גפני: אני לא מקבל את התשובות האלה, כמו שאף אחד מחברי הוועדה לא מקבל את התשובות האלה

משה גפני:  כל הנוסחאות האלו הן נוסחאות סרק, הן סתם דיבורים שאפילו מעליבים

משה גפני:  אני את העלבות האלו מכיר

משה גפני:  שלא יחשבו במועצה של מטה יהודה שאני היום כמו שהייתי פעם

משה גפני:  גם האוצר היום הוא לא האוצר של פעם

משה גפני:  שום דבר כבר לא מה שהיה פעם

אורית פרקש הכהן: אבל הכוח שלך הוא - -     

משה גפני: הכוח שלי הוא לא מה שהיה פעם

קריאה: היום אתה יותר חזק

משה גפני: אתה טועה

משה גפני:  לא יכולה להיות התופעה הזאת, אבל זה לא בדרג הזה, זה בדרג של שר האוצר

משה גפני:  חבר הכנסת קרויזר, אני מבקש שאתה, אליהו רביבו, חמד עמאר ואורית פרקש תיפגשו עם שר האוצר, ואני מבקש לעשות את זה מהר כי המצב הזה לא יכול להיות

משה גפני:  אני מעריך שאם אתם באים לשר ואתם אומרים לו שזאת תמונת המצב, אי אפשר יהיה להתעלם מהדבר הזה

משה גפני:  תודה רבה